作者:杜甫
標題:贈李八秘書別三十韻
內容:往時中補右，扈蹕上元初。反氣淩行在，妖星下直廬。六龍瞻漢闕，萬騎略姚墟。玄朔迴天步，神都憶帝車。一戎才汗馬，百姓免為魚。通籍蟠螭印，差肩列鳳輿。事殊迎代邸，喜異賞朱虛。寇盜方歸順，乾坤欲晏如。不才同補袞，奉詔許牽裾。鴛鷺叨雲閣，麒麟滯玉除。文園多病後，中散舊交疏。飄泊哀相見，平生意有餘。風煙巫峽遠，臺榭楚宮虛。觸目非論故，新文尚起予。清秋凋碧柳，別浦落紅蕖。訊息多旗幟，經過歎裡閭。戰連唇齒國，軍急羽毛書。幕府籌頻問，山家藥正鋤。臺星入朝謁，使節有吹噓。西蜀災長弭，南翁憤始攄。對揚抏士卒，幹沒費倉儲。勢藉兵須用，功無禮忽諸。禦鞍金騕褭，宮硯玉蟾蜍。拜舞銀鉤落，恩波錦帕舒。此行非不濟，良友昔相於。去旆依顏色，沿流想疾徐。沈綿疲井臼，倚薄似樵漁。乞米煩佳客，鈔詩聽小胥。杜陵斜晚照，潏水帶寒淤。莫話清溪發，蕭蕭白映梳。